b'\n_START_ARTICLE_\nIz \xc5\xbeivljenja odli\xc4\x8dnega rodoljuba\n_START_PARAGRAPH_\nIz \xc5\xbeivljenja odli\xc4\x8dnega rodoljuba iz leta 1901 je \xc4\x8drtica Ivana Cankarja.\n_START_SECTION_\nVsebina\n_START_PARAGRAPH_\nU\xc4\x8ditelj \xc5\xa0viligoj je v dolini \xc5\xa1entflorjanski za\xc4\x8del svojo tajni\xc5\xa1ko slu\xc5\xbebo aprila, po velikono\xc4\x8dnih praznikih. Zjutraj je pri\xc5\xa1el v \xc5\xa1olo, a otrok ni bilo, saj so bili na polju. Gledal je skozi okno po dolini, nato pa vzel klobuk, zaklenil \xc5\xa1olska vrata in od\xc5\xa1el proti ob\xc4\x8dinski hi\xc5\xa1i. Tam se je poglobil v knjige in listine. Bral je poro\xc4\x8dilo o slavnostih izpred 20 let in se spomnil svojih mladih let. Na koncu lista je bil pod\xc4\x8drtan stavek, ki je govoril o rodoljubu iz \xc5\xa0entflorjana, \xc5\xa0tefanu Frfili. Zamislil se je, da je ta \xc4\x8dlovek neko\xc4\x8d sedel v tisti sobi in snoval svoje na\xc4\x8drte, a se je spomin nanj z leti izgubil. \xc5\xa0viligoj je spravil papirje in se napotil proti domu, kjer je zve\xc4\x8der spet bral in razmi\xc5\xa1ljal o njem, pri tem pa ga je zmotil sam Frfila. Pogovarjala sta se in \xc5\xa0viligoj mu je povedal, da je zaradi njega dobilo njegovo \xc5\xbeivljenje cilj. Hotel je obuditi ime pozabljenega rodoljuba, a ni imel njegovega \xc5\xbeivljenjepisa, ker mu ga novinar ni prinesel. Rodoljub je od\xc5\xa1el, \xc5\xa0viligoj pa zjutraj ni prepri\xc4\x8dan, kaj se je dogajalo, a vstal je vesel. Ko je kon\xc4\x8dal s \xc5\xa1olskim delom, se je odpravil do \xc5\xbeupana in mu povedal svoje na\xc4\x8drte. Sklicali so ob\xc4\x8dinsko sejo, da bi razglabljali o na\xc4\x8drtu. Nekega dne je bil v \xc4\x8dasopisu objavljen \xc4\x8dlanek o Frfili in o tem, da bodo v \xc5\xa0entflorjan naredili spominsko plo\xc5\xa1\xc4\x8do na njegovi rojstni hi\xc5\xa1i. Novica je spro\xc5\xbeila razli\xc4\x8dna mnenja, mesto pa je bilo razburjeno, saj se je Frfila marsikomu zameril. \xc4\x8cez 14 dni so imeli slavnost ob otvoritvi plo\xc5\xa1\xc4\x8de, ki jo je vodil \xc5\xa0viligoj. Ker ni imel njegovega \xc5\xbeivljenjepisa, so padali dvomi o resnici in tudi \xc5\xa0viligoj ni bil ve\xc4\x8d prepri\xc4\x8dan, da ima prav.\n_START_SECTION_\nVir\n_START_PARAGRAPH_\nIvan Cankar. Iz \xc5\xbeivljenja odli\xc4\x8dnega rodoljuba. V: B. Mad\xc5\xbearevi\xc4\x8d (ur.). Slovenska klasika. Ivan Cankar. I. knjiga. Pesmi, Zgodnja kratka proza, Tujci. Ljubljana: DZS, 2001.'